/* KOM/2011/0648 galutinis */ KOMISIJOS ATASKAITA EUROPOS PARLAMENTUI IR TARYBAI Bendradarbiavimo branduolinės saugos srityje priemonės įgyvendinimo per pirmuosius trejus metus (2007-2009 m.) vertinimas





ĮŽANGA Tarybos reglamento, nustatančio bendradarbiavimo branduolinės saugos srityje priemonę (toliau – BBSSP reglamentas)[1], 21 straipsnyje nustatyta, kad Komisija (be 18 straipsnyje nustatyto pranešimo apie pažangą ) Europos Parlamentui ir Tarybai turi pateikti pranešimą, kuriame įvertinamas BBSSP reglamento įgyvendinimas per pirmuosius trejus programos metus[2]. Vykstant vertinimo procesui Komisija pasamdė nepriklausomų ekspertų grupę, kuriai pavedė atlikti programos įgyvendinimo 2007–2009 m. vertinimą. Ekspertai atrinkti pagal jų patirtį branduolinės energijos, branduolinės saugos, radioaktyviųjų atliekų ir panaudoto branduolinio kuro valdymo srityje. Visa ekspertų ataskaita apie Komisijos veiksmus pagal 2007–2009 m. metines veiksmų programas, pateikiama kaip pridedamas Komisijos tarnybų darbinis dokumentas[3]. Už tą dokumentą atsakingi tik jo rengėjai. Šioje ataskaitoje pateikiamas vertinimas, kurį Komisija parengė atsižvelgdama į savo BBSSP pažangos 2007–2009 m. ataskaitą[4] ir minėtą ekspertų ataskaitą[5]. 1. ĮVADAS TACIS programos branduolinės saugos priemonę[6] Komisija pradėjo įgyvendinti 1991 m. siekdama spręsti su Černobylio avarija susijusias saugos problemas. 1991–2006 m. branduolinės saugos projektams skirta daugiau kaip 1,3 mlrd. EUR. Nuo 2007 m. ES bendradarbiauja ir teikia branduolinės saugos pagalbą pagal bendradarbiavimo branduolinės saugos srityje priemonę (BBSSP); reglamentui įgyvendinti 2007–2013 m. numatyta orientacinė finansavimo suma – 524 mln. EUR. Palyginti su TACIS branduolinio saugumo programa, BBSSP buvo padaryta nemažai pakeitimų, kuriuos verta paminėti. BBSSP išplėsta geografinė aprėptis įtraukiant trečiąsias pasaulio šalis [7] . Taigi Komisija galėjo panaudoti su buvusios Tarybų Sąjungos šalimis įgytą patirtį kituose regionuose, padėdama spręsti problemas kylančios ekonomikos šalyse, taip pat šalyse, vykdančiose branduolinės energijos programas, kurios tobulintinos branduolinės saugos požiūriu, ypač jei šios branduolinės programos sparčiai plečiamos. 2008 m. Komisija pasiūlė strategiją[8], kaip spręsti tarptautinio masto branduolinės saugos ir saugumo problemas. Vėliau Taryba nustatė keletą kriterijų, kurių būtina laikytis svarstant su naujosiomis šalimis partnerėmis vykdomus projektus ir atrenkant prioritetinius projektus[9]; Komisija į tuos kriterijus atsižvelgė rengdama persvarstytą 2010–2013 m. BBSSP strategiją, į kurią įtraukė ir geografinius prioritetus. Strateginė BBSSP programos įgyvendinimo per pirmuosius trejus metus sistema nustatyta 2007 m. rugpjūčio 1 d. 2007–2013 m. Bendrijos bendradarbiavimo branduolinės saugos srityje programų strategijoje ir 2007–2009 m. orientacinėje programoje (C(2007) 3758). 2007, 2008 ir 2009 m. metinėse veiksmų programose (MVP) išsamiai išdėstyti veiksmai, kurių turi imtis Komisija. Strategiją, orientacinę programą ir veiksmų programas palankiai įvertino BBSSP komitetas. BBSSP reglamento tikslai nustatyti jo 1 straipsnyje: - aukšto branduolinės saugos lygio skatinimas, - radiacinė sauga ir - branduolinių medžiagų efektyvių ir veiksmingų saugos priemonių taikymas trečiosiose šalyse. Šių tikslų siekiama įgyvendinant BBSSP reglamento 2 straipsnyje nustatytas priemones: - remiant reguliavimo institucijas, - gerinant esamų branduolinių įrenginių konstrukciją, eksploatavimą ir priežiūrą, - remiant saugų panaudoto branduolinio kuro ir radioaktyviųjų atliekų pervežimą ir šalinimą, - plėtojant ir įgyvendinant įrenginių eksploatavimo nutraukimo ir buvusių eksploatavimo vietų valymo strategijas, - skatinant veiksmingas radiacinės saugos reglamentavimo sistemas, - nustatant branduolinės saugos priemonių reglamentavimo sistemą ir metodikas, - vykdant avarijų prevenciją ir švelninant padarinius joms įvykus ir - nustatant priemones tarptautiniam bendradarbiavimui minėtose srityse skatinti. 2007–2009 m. orientacinėje programoje išsamiau nurodytos konkrečios intervencijos sritys ir siūlomas minėtų priemonių įgyvendinimo biudžetas. 2. PROGRAMOS ĮGYVENDINIMAS Veiklą pagal BBSSP įgyvendina Europos Komisija centralizuoto valdymo būdu. Pagal 2007, 2008 ir 2009 m. MVP patvirtinta apie 50 projektų. Projektų įgyvendinimo pažanga skirtinga. 1 lentelėje pateikiama išsami informacija apie iš pradžių skirtas sumas ir iki 2010 m. vidurio panaudotas sumas. 1 lentelė. Programos įgyvendinimo pagal sektorius ir pagal metus santrauka (mln. EUR) Bendradarbiavimo ir (arba) pagalbos sritis | 2007 m. VP | 2008 m. VP | 2009 m. VP | Iš viso | 1 | Veiksmingos branduolinės saugos kultūros skatinimas - parama reguliavimo institucijoms - parama veiklos vykdytojams | 25 (10) (15) | (47) (12) (35) | 2 | Branduolinių įrenginių sauga - saugos vertinimas ir inžinerinė eksploatavimo parama - su sauga susijęs gerinimas ir modernizavimas | 11 (5) (6) | 5 (5) (0) | 3 | Radioaktyviųjų atliekų sauga ir panaudoto branduolinio kuro valdymas, įskaitant buvusių branduolinių įrenginių eksploatavimo vietų aplinkos valymą - atliekų tvarkymas ir eksploatavimo nutraukimas, deaktyvavimas ir buvusių eksploatavimo vietų valymas | 20 | 10 | 4 | Branduolinių medžiagų sauga ir atskaitomybė - saugos priemonės, neteisėta prekyba; - Radioizotopiniai termoelektriniai generatoriai, bešeimininkiai jonizuojančiosios spinduliuotės šaltiniai ir tyrimų reaktoriai | 14 (8) (6) | 0,25 | 5 | Išorės avarinė parengtis | 4 | 1 | 6 | Dalyvavimas tarptautiniuose fonduose (Černobylio ir Šiaurės dimensijos aplinkos partnerystės (NDEP)) | 20 | 31 | 7 | Techninė parama | 6 | 6 | IŠ VISO | 100 | 100 | Pastaba. (1) Pagal 2007–2009 m. orientacinę programą. (2) Bendra skirta suma 2007–2009 m. – 217 mln. EUR. (3) Nuoroda į Komisijos ataskaitą dėl BBSSP įgyvendinimo 2007–2009 m.4 Lėšų paskirstymas pagal regionus ir (arba) šalis ir BBSSP priemonės geografinės plėtros už buvusiosios Tarybų Sąjungos ribų rezultatai pateikiami 3 lentelėje. 3 lentelė. Programos įgyvendinimo pagal regionus ir (arba) šalis (EUR) santrauka[11] Regionas ir (arba) šalis | 2007 m. | 2008 m. | 2009 m. | Rusijos Federacija | 31 272 000 (1) | 3 500 000 (2) | 2 000 000 | Europos kaimynystės politika (Rytų šalys) | Armėnija | 7 200 000 | 6 000 000 | 11 000 000 | Baltarusija | 2 200 000 | 2 200 000 | Gruzija | 1 800 000 | 500 000 | Ukraina | 35 800 000 | 53 755 000 | 38 500 000 | Europos kaimynystės politika (Pietų šalys) | Egiptas | 1 000 000 | Jordanija | 1 000 000 | Marokas | 1 000 000 | PIETRYčIų AZIJA | Filipinai | 1 500 000 | Vietnamas | 2 000 000 | LOTYNų AMERIKA | Brazilija | 5 000 000 | Daugiašaliai ir (arba) regioniniai projektai | 2 500 000 | 1 000 000 | 6 500 000 | Papildomos priemonės | 1 000 000 | 3 500 000 | Iš VISO pagal 2007, 2008 ir 2009 M. MVP | 76 772 000 | 71 255 000 | 73 700 000 | Pastaba. (1) Į šį skaičių įtraukta 28,3 mln. EUR suma, numatyta projektams, kurie buvo atšaukti, nes Rusijos Federacija atsisakė sudaryti finansavimo susitarimą. Šia suma nebebuvo galima pasinaudoti pagal BBSSP. (2) Į šį skaičių neįtraukta perskirstyta 13,5 mln. EUR suma. Kazachstanui skirta didelė pagalbos suma pagal TACIS branduolinės saugos programą, tačiau bendradarbiavimas, išskyrus dalyvavimą su senomis urano kasyklomis susijusiame regioniniame projekte, nutrauktas, nes Kazachstanas nebuvo pakankamai suinteresuotas jį tęsti. 3. VERTINIMAS Per pirmuosius trejus įgyvendinimo metus (2007–2009 m.) BBSSP iš TACIS branduolinės saugos programos, kuri daugiausia skirta buvusiajai Tarybų Sąjungai, visų pirma Rusijos Federacijai ir Ukrainai, laipsniškai tapo pasaulinio masto programa. Pagal TACIS programą visų pirma buvo teikiama branduolinės saugos pagalba , daugeliu atvejų apimdavusi įrangos tiekimą (techninė pagalba), o BBSSP siekiama skatinti bendradarbiavimą , kad branduolinė sauga būtų gerinama daug mažiau dėmesio skiriant įrangos tiekimui (netechninė pagalba). Šalys partnerės taip pat raginamos aktyviau dalyvauti rengiant, administruojant ir įgyvendinant bendradarbiavimo projektus. Bendradarbiaujant su naujosiomis šalimis partnerėmis iš pradžių daugiausia siekta stiprinti reguliavimo institucijas, tačiau bendradarbiavimas laipsniškai išplėstas siekiant plėtoti panaudoto branduolinio kuro ir radioaktyviųjų atliekų valdymą, įrenginių eksploatavimo nutraukimą, buvusių eksploatavimo vietų valymą ir, kiek mažesniu mastu, gerinti eksploatavimo saugą. Bendradarbiavimas su Tarptautine atominės energijos agentūra (TATENA) sustiprintas dėl kelių priežasčių, įskaitant tai, kad būtina gerinti koordinavimą, vengti veiksmų dubliavimo, kartu nustatyti prioritetus ir remti TATENA projektų įgyvendinimą srityse, kuriose dėl jos tarptautinio statuso ir specifinės patirties didėja įgyvendinimo veiksmingumas. Nerimą kelia tai, kad sustabdytas bendradarbiavimas su Rusijos Federacija įgyvendinant naujus branduolinės saugos projektus (nes Rusija nebuvo pasirengusi sudaryti finansavimo susitarimų su Komisija). Šiek tiek bendradarbiauta pagal tebevykdomus TACIS projektus ir Komisija toliau ieškojo galimybių išspręsti šią problemą su Rusijos valdžios institucijomis. Nepaisant to, kad ES tvirtai laikėsi pozicijos, jog Armėnijos branduolinė elektrinė, kurioje veikia pirmosios kartos reaktorius, turėtų būti kuo greičiau uždaryta, bendradarbiavimas su Armėnija tęsėsi. Būtina tęsti visų specialių bendradarbiavimo saugos srityje veiksmų peržiūrą, atsižvelgiant į sutartą strateginę BBSSP programos įgyvendinimo sistemą. Didelė problema yra tai, kad nuo naujų bendradarbiavimo projektų parengimo iki galutinio jų įgyvendinimo praeina daug laiko, ypač pradedant bendradarbiauti su naujomis šalimis partnerėmis. Vėluojama dėl to, kad nuo projekto nustatymo iki sutarties sudarymo būtina atlikti tam tikrus veiksmus. Procesas paprastai prasideda tiriamąja Komisijos tarnybų misija, vėliau surengiama ekspertų misija veiksmų aprašams, kuriuose plačiai apibrėžiami galimi projektai, parengti. Vėlesniame patvirtinimo procese tarnybos konsultuojasi tarpusavyje, BBSSP komitetas pateikia nuomonę, po to – Komisija priima sprendimą. Konkursus rengti ir sutartis sudaryti galima pradėti tik sudarius finansavimo susitarimą su šalimi partnere, o tam gali prireikti nemažai laiko. Kai kuriais atvejais pirminį bendradarbiavimo etapą pavyko sutrumpinti, pavyzdžiui, Brazilijos atveju, kai dėl gero tarpinstitucinio pasirengimo pavyko greitai parengti veiksmų aprašus. Tačiau procesas tebetrunka ilgai. Glaudžiai bendradarbiauta su tarnybomis, atsakingomis už stabilumo priemonės įgyvendinimą, atitinkamais Komisijos skyriais ir ES delegacijomis, kurios padėjo išlaikyti darnų požiūrį į trečiąsias šalis. Vis dėlto ateityje būtų galima ieškoti galimybių didinti BBSSP ir stabilumo priemonės tarpusavio sąveiką, visų pirma plėtojant kompetencijos centrus (stabilumo priemonės iniciatyva). Su branduolinėmis saugos priemonėmis susijusios veiklos 2007–2009 m. buvo gerokai mažiau nei numatyta to laikotarpio orientacinėje programoje (0,25 %, palyginti su 14 %). Komisija į tai atsižvelgs rengdama 2012–2013 m. orientacinę programą ir būsimas veiksmų programas. 4. IŠVADOS Įvertinusi, kaip įgyvendina BBSSP programa, Komisija daro tokias pagrindines išvadas: - Projektai parengti vadovaujantis strateginiais bendradarbiavimo branduolinės saugos srityje priemonės (BBSSP) dokumentais. - taikant BBSSP, tęstas pagal TACIS pradėtas branduolinės saugos bendradarbiavimas ir laipsniškai išplėstas įtraukiant naujas šalis partneres. Tačiau tolesnis bendradarbiavimas su Rusijos Federacija sustabdytas, kol bus išspręstas klausimas dėl Rusijos Federacijos atsisakymo sudaryti finansavimo susitarimą. - Gerinant branduolinės saugos kultūrą pagal BBSSP, atsižvelgiama į vykdant TACIS branduolinės saugos programą įgytą patirtį, be to, kylantys nauji uždaviniai sprendžiami pasitelkiant platesnius įgaliojimus – nebeapsiribojama buvusios Tarybų Sąjungos teritorija. - Dėl ilgo sprendimų priėmimo ir sutarčių sudarymo proceso ir, apskritai, sudėtingų administracinių procedūrų nuo projektų nustatymo iki jų įgyvendinimo pradžios šiuo metu praeina 2–3 metai. Komisija turi apsvarstyti, ar būtų įmanoma sutrumpinti projektų įgyvendinimo ciklą koreguojant veiklos ir įgyvendinimo praktiką ir kaip tą padaryti. - Komisija sutinka su nepriklausomo vertinimo išvada, kad BBSSP įgyvendinimas buvo tikslingas, o projektai – gerai parengti. Sėkmingai įgyvendintais projektais tikimasi veiksmingai prisidėti gerinant branduolinę saugą ir branduolinės saugos kultūrą. Tikslinės šalys partnerės labai vertina BBSSP projektus, skirtus keistis praktine patirtimi. - Branduolinės energijos programos nevykdančiose ir jos vykdyti neplanuojančiose šalyse BBSSP, be kita ko, padedama kurti būtiną branduolinės saugos reguliavimo infrastruktūrą, visų pirma susijusią su branduolinių atliekų tvarkymu. - Branduolinės energijos programas planuojančiose vykdyti šalyse BBSSP padedama kurti būtiną branduolinės saugos reguliavimo infrastruktūrą, o branduolinės energijos programas vykdančiose šalyse, kurioms dėl nepakankamo finansavimo ar izoliacijos trūksta branduolinės saugos išteklių, BBSSP daugiausia stiprinami gebėjimai ir gerinama branduolinės saugos kultūra. - Apskritai BBSSP programa tapo patikima pasaulinio bendradarbiavimo branduolinės saugos srityje priemone. - BBSSP reglamento 21 straipsnyje nustatyta, kad prireikus kartu su šia vertinimo ataskaita Komisija gali pateikti teisės akto, kuriuo būtų iš dalies keičiama BBSSP, pasiūlymą. Komisija mano, kad iškeltos BBSSP reglamento įgyvendinimo problemos gali būti sprendžiamos ir jų mažinimo priemonės įgyvendinamos vadovaujantis dabartinėmis reglamento nuostatomis ir kad naujo teisės akto pasiūlymo teikti nereikia. [1] 2007 m. vasario 19 d. Tarybos reglamentas (Euratomas) Nr. 300/2007 (OL L 81, 2007 3 22, p. 1). [2] 21 straipsnis. BBSSP reglamento peržiūros nuostata: „Ne vėliau kaip 2010 m. gruodžio 31 d. Komisija pateikia Europos Parlamentui ir Tarybai pranešimą, kuriame įvertinamas šio reglamento įgyvendinimas pirmaisiais trejais metais, prireikus pridėdama pasiūlymą dėl teisės akto, nustatančio būtinus dokumento pakeitimus.“ [3] Komisijos tarnybų darbinis dokumentas – Tarybos reglamento (Euratomas) Nr. 300/20047 (Bendradarbiavimo branduolinės saugos srityje priemonė) įgyvendinimo 2007–2009 m. išorės vertinimo ataskaita – pridedamas prie dokumento „Komisijos ataskaita Europos Parlamentui ir Tarybai dėl bendradarbiavimo branduolinės saugos srityje priemonės įgyvendinimo per pirmuosius trejus metus (2007–2009 m.) vertinimo“ SEC(2011) xxx. [4] Komisijos ataskaita Europos Parlamentui, Tarybai, Europos ekonomikos ir socialinių reikalų komitetui ir Regionų komitetui dėl bendradarbiavimo branduolinės saugos srityje priemonės įgyvendinimo. Pirmoji ataskaita. 2007, 2008 ir 2009 m. metinės veiksmų programos. Ataskaita teikiama pagal BBSSP reglamento 18 straipsnį.COM(2011) 111 galutinis, Briuselis, 2011 3 10,http://register.consilium.europa.eu/pdf/lt/11/st07/st07637.lt11.pdf. [5] 2011 m. kovo 11 d. avarijos Fukušimos Daičio atominėje elektrinėje poveikis šioje ataskaitoje nenagrinėjamas. Į patirtį, įgytą kovojant su šios avarijos padariniais, bus atitinkamai atsižvelgta rengiant 2012–2013 m. daugiametę orientacinę programą ir tolesnes metines veiksmų programas. Jokie su avarija Fukušimos Daičio atominėje elektrinėje susiję įvykiai neturi poveikio šioje ataskaitoje pateiktoms išvadoms. [6] TACIS (Techninė pagalba Nepriklausomų valstybių sandraugai) – Europos Komisijos programa, kuria remiamas 12 Rytų Europos ir Vidurinės Azijos šalių (Armėnija, Azerbaidžanas, Baltarusija, Gruzija, Kazachstanas, Kirgizstanas, Moldova, Rusija, Tadžikistanas, Turkmėnistanas, Ukraina ir Uzbekistanas) ir Mongolijos perėjimas prie demokratinės į rinką orientuotos ekonomikos. [7] Trečiosios šalys – ES nepriklausančios šalys, išskyrus tas, kurioms taikoma Pasirengimo narystei pagalbos priemonė. [8] 2008 m. gegužės 22 d. Komisijos komunikatas „Tarptautinio masto problemų, susijusių su branduoline sauga ir saugumu, sprendimas“, COM(2008) 312 galutinis. [9] 2008 m. gruodžio 9 d. Tarybos išvados dėl paramos trečiosioms šalims branduolinės saugos ir saugumo srityje http://www.consilium.europa.eu/uedocs/cms_Data/docs/pressdata/en/trans/104601.pdf. [10] 2006 m. lapkričio 15 d. Europos Parlamento ir Tarybos reglamentas (EB) Nr. 1717/2006, nustatantis stabilumo priemonę (Oficialusis leidinys L 327, 2006 11 24). [11] Išsamesnė informacija pateikta 2010 m. kovo 10 d. Komisijos tarnybų darbiniame dokumente SEC(2011) 284 galutinis.